На основу члана 20. став 1. тачка 6. и члана 32. став 1. тачка 16. Закона о локалној самоуправи (“Службени гласник РС”, број 129/2007, 83/2014 и др. Закон, 101/2016-др. Закон, 47/18 и 111/21-др.Закон), члана 33. Закона о трговини („Сл. гласник РС“, број 52/19) члана 39. став 3. Закона о прекршајима (“Службени гласник РС”, број 65/2013, 13/2016, 98/2016-Oдлука УС, 91/19 и 91/19-др. закон ) и члана 26.став 1. тачка 20. Статута града Краљева (“Службени лист града Краљева”, број 6/19-пречишћен текст),

 Скупштина града Краљева, на седници одржаној дана\_\_\_\_\_\_\_\_\_\_\_\_\_\_\_\_\_\_, донела је

ОДЛУКУ О РАДНОМ ВРЕМЕНУ У УГОСТИТЕЉСКИМ, ТРГОВИНСКИМ И ЗАНАТСКИМ ОБЈЕКТИМА

I ОСНОВНЕ ОДРЕДБЕ

Члан 1.

 Одлуком о радном времену у угоститељским, трговинским и занатским објектима на територији града Краљева (у даљем тексту: Одлука) уређује се радно време објеката у којима се обавља угоститељска делатност односно пружају угоститељске услуге, радно време трговинских формата и облика трговине ван продајног објекта, као и радно време занатских и других објеката на територији града Краљева (у даљем тексту: Град).

Члан 2.

 Радно време, у смислу ове одлуке је време у оквиру кога привредни субјекти и физичка лица (у даљем тексту: субјекти) регистровани у складу са законом могу обављати угоститељску, трговинску и занатску делатност у објектима односно одговарајућем пословном простору.

 Прописано радно време почиње од тренутка када корисници услуге могу да уђу у објекат у коме се обавља делатност, а завршава се у тренутку када корисници услуге не могу да улазе у објекат.

 Истеком радног времена у објектима у којима се обавља угоститељска, трговинска и занатска делатност у објекту се могу задржати власник, запослени радници и друга овлашћена лица.

Члан 3.

 Субјекти који обављају делатност из члана 1. ове одлуке, дужни су да у периоду обављања делатности у оквиру максималне, односно минималне дужине трајања радног времена, прописане овом одлуком утврде трајање и распоред радног времена и утврђено радно време видно истакну на главном улазу објекта као и да се придржавају утврђеног радног времена у обављању делатности.

 У објекту који је заштићено културно добро, обавештење о утврђеном радном времену може се поставити унутар објекта или на неком другом прикладном-видном месту, у складу са законом којим се уређује заштита културних добара.

 Субјекти привремено затворених објеката из члана 1. ове одлуке су дужни да обавештење о периоду затворености објекта видно истакну на главном улазу у објекат.

II РАДНО ВРЕМЕ УГОСТИТЕЉСКИХ ОБЈЕКАТА

Члан 4.

 Угоститељска делатност подразумева пружање услуга смештаја, припремање и услуживање хране, пића и напитака.

 Угоститељска делатност се може обављати у угоститељском објекту и ван угоститељског објекта.

 У случају када субјекти из члана 2. овe одлуке обављају угоститељску делатност пружања услуга смештаја, припремања и услуживања хране и пића или организују пружање појединих угоститељских услуга (свадбе, матурске прославе, рођендани и др.) другим лицима, организатори и лица која су у закупу тог простора или користе предметни простор на основу другог правног посла, дужни су да се придржавају радног времена у складу са одредбама ове одлуке.

Члан 5.

 Одредбе ове одлуке које се односе на угоститељске објекте и угоститељске услуге сходно се примењују и на остале субјекте у вршењу угоститељске делатности када у објектима, поред своје претежне делатности, обављају и регистровану делатност пружања угоститељских услуга.

Члан 6.

 Радно време угоститељских објеката за смештај, утврђених законом којим се уређује угоститељска делатност, у периоду обављања делатности (током целе године или у сезони) је сваког дана од 00,00 сати до 24,00 сата.

Члан 7.

 Радно време угоститељских објеката за исхрану, пиће и напитке који се налази у стамбено-пословним зградама (породично и вишепородично становање), радним данима почиње најраније у 7,00 сати и завршава се у 24,00 сата а петком и суботом почиње најраније у 7,00 сати и завршава се у 01,00 сата наредног дана.

 Радно време угоститељских објеката за исхрану, пиће и напитке који се налази у пословним зградама - објектима отвореног типа (тржни центри, retali centres…..), радним данима почиње најраније у 7,00 сати и завршава се у 24,00 сата а петком и суботом почиње најраније у 7,00 сати и завршава се у 01,00 наредног дана.

 Радно време угоститељских објеката за исхрану и пиће, који се налазе у пословним зградама – објектима затвореног типа (трговински центри...), одређује се у складу са радним временом тих зграда-објеката.

 Радно време у привременим – монтажним објектима (плажни барови, сплавови и сл.) радним данима почиње најраније у 7,00 сати и завршава у 24,00 сата а петком и суботом почиње најраније у 7,00 сати завршава се у 01,00 наредног дана.

 Радно време објеката за исхрану, пиће и напитке који се налазе на бензинским и гасним станицама је сваког дана од 00,00 сати до 24,00 сата.

 Радно време објеката за исхрану, пиће и напитке који се налазе на аутобуским и железничким станицама и аеродромима је сваког дана од 7,00 до 01,00 наредног дана.

Члан 8.

 Угоститељски објекти за исхрану и пиће, који се налазе у пословним зградама, а по врсти представљају бар, односно ноћни бар и дискотеку, у смислу Закона о финансирању локалне самоуправе, могу да раде сваког дана најраније почев од 23,00 сата и најдуже до 07,00 сати наредног дана.

Члан 9.

 У угоститељским објектима у којима се обавља више различитих угоститељских делатности, утврђује се радно време посебно за сваку угоститељску делатност, у складу са одредбама ове одлуке.

Члан 10.

 Субјекти који повремено пружају угоститељске услуге на сајмовима, вашарима, пригодним прославама и другим јавним манифестацијама морају да се придржавају радног времена за врсту делатности која се обавља у угоститељском објекту субјекта, у складу са одредбама ове одлуке.

Члан 11.

 Баште угоститељских објеката, које су у функцији угоститељских објеката раде са почетком и завршетком радног времена, које је одређено за угоститељски објекат.

 Угоститељски објекти из члана 8. ове одлуке чија је претежна делатност регистрована у смислу Закона о финансирању локалне самоуправе као ноћни бар и дискотека не могу имати башту.

Члан 12.

 У дане новогодишњих празника (31. децембар, 1. и 2. јануар и 13. јануар), радно време свих угоститељских објеката за исхрану и пиће је неограничено.

 У дане одржавања манифестација које су предвиђене као манифестације града Краљева кроз Програме пословања Јавних установа културе и туризма (Весели спуст, JazzIbar, Ноћ музеја…..), радно време свих угоститељских објеката за исхрану и пиће је до 02.00 сата, осим угоститељских објеката који се налазе у стамбено-пословним објектима на које се односи радно време у складу са чланом 7. став 1. ове одлуке.

Члан 13.

 У објектима у којима се обављају основне класичне игре на срећу као: спортска прогноза, томбола, бинго и сл., као и посебне игре на срећу и то игре на срећу на аутоматима и игре на срећу клађењем, а у којима се обавља и угоститељска делатност, за услуге угоститељске делатности важи радно време у складу са одредбама ове одлуке које се односе на угоститељске објекте.

Члан 14.

 Угоститељски објекти и припадајући простор (башта), који служе за обављање угоститељске делатности или пружање угоститељске услуге морају бити испражњени од корисника услуга и других лица, која нису запослена, односно радно ангажована лица од стране субјеката, у року од 15 минута од времена које је одредбама ове одлуке прописано као завршетак радног времена, односно које је истакнуто као радно време угоститељског објекта.

 Уколико се након истека утврђеног времена из става 1. овог члана у угоститељском објекту затекну лица која нису запослена или радно ангажована у њему, сматра се да објекат ради дуже од утврђеног радног времена.

Члан 15.

 Руководилац угоститељског објекта који послује у оквиру субјеката, или угоститељ предузетник, или физичко лице које они писаним путем овласте, морају да буду присутни у угоститељским објектима, односно објектима у којима се пружају угоститељске услуге из ове одлуке, на почетку и на завршетку радног времена које је прописано одредбама ове одлуке.

III РАДНО ВРЕМЕ ТРГОВИНСКИХ ОБЈЕКАТА

Члан 16.

 Трговина се, по правилу, обавља у продајном објекту, у различитим трговинским форматима.

 Трговински формати су организационо-технички облици обављања трговине, са фиксном локацијом.

 Трговина може да се обавља и ван продајног објекта.

 Обавезују се субјекти из става 1. и 3. овог члана да у оквиру максималног прописаног радног времена овом одлуком, утврде радно време и обавештење о радном времену видно истакну на главном улазу објекта.

Члан 17.

 Трговина се обавља у продајном објекту различитог трговинског формата који се класификује као:

1) неспецијализовани трговински формат у којима се обавља трговина на мало,

2) специјализоване продавнице у којима се обавља трговина на мало и

3) посебни трговински формати у којима се обавља трговина на мало и трговина на велико.

Члан 18.

 Неспецијализовани трговински формати су, за:

1) трговину на мало претежно прехрамбеног асортимана (Cash & Carri, хипермаркет, супермаркет, суперета, мини маркет, дисконт продавница, класична продавница и др.), прописује се максимално радно време и то тако да могу да раде сваког дана од 06:00 до 24:00 сата.

2) трговину на мало претежно непрехрамбеног асортимана (тржни центри, робна кућа,outlet и сл.), прописује се максимално радно време и то тако да могу да раде сваког дана од 08:00 до 22:00 сата.

Члан 19.

 Прописује се максимално радно време специјализованим продавницама тако да могу да раде сваког дана и то:

1) продавнице хране, пића и дувана од 06:00 до 24:00 сата;

2) пекаре које су регистроване и за обављање трговинске делатности, од 06:00 до 24:00 сваког дана;

3) продавнице непрехрамбене робе (продавнице производа информационо-комуникационе технологије; продавнице специјализоване за продају опреме за домаћинство; продавнице специјализоване за продају производа за културу и рекреацију; продавнице одеће, одевне галантерије и крзна; продавнице обуће и предмета од коже; дрогерије; специјализоване продавнице за продају осталих робних категорија; продавнице козметичких и тоалетних производа, цвећаре, продавнице за кућне љубимце; продавнице накита сатова и друго и продавнице половних производа у којима се обавља трговина на мало половним непрехрамбеним производима, од 06:00 до 22:00 сата;

4) бензинске станице и гасне станице од 00:00 до 24:00 сата;

5) продавнице-стоваришта грађевинског, отпадног и огревног материјала од 06:00 до 20:00 сати.

 Субјекти су дужни да истакну обавештење које се односи на став 1. овог члана.

Члан 20.

 Радно време продавница за продају штампе и дувана као главних производа, које се налазе на аутобуској, железничкој станици и аеродрому, одређује се у складу са радним временом станице односно аеродрома.

 Максимално радно време осталих продавница за продају штампе и дувана, осим у продавницама из става 1. овог члана је од 00:00 до 24:00 сата.

 Субјекти су дужни да истакну обавештење које се односи на став 2. овог члана.

Члан 21.

 Трговцу који обавља трговину ван продајног објекта (делатност путујућих трговаца, делатност организовања посебних промотивно продајних скупова, трговине из торбе или друге преносне опреме, трговина путем личног позивања потрошача и друго) прописује се максимално радно време сваког радног дана од 08:00 до 20:00 сата, под условима прописаним законом и то тако да се не узнемиравају грађани према којима је усмерена понуда.

 У преносивом објекту типа киоска, тезге, штанда утврђује се максимално радно време и то тако што могу радити сваког дана од 06:00 до 24:00 сата.

Члан 22.

 Прописује се максимално радно време привредних изложби робе и услуга, традиционалних манифестација (вашара, фестивала и др.) на којима се у склопу културних, музичких, спортских и других друштвених активности врши продаје робе од 08:00 до 24:00 сата.

Члан 23.

 Радно време продавница које се налазе у оквиру пијаца одређује се у складу са актом о радном времену пијаце у оквиру које се налазе.

Члан 24.

 Субјекти који обављају трговинску делатност у неспецијализованим трговинским форматима у којима се обавља трговина на мало претежно прехрамбеног асортимана, дужан је да у дане државних и других празника одреди распоред дежурних продајних објеката и исти објави на свом званичном сајту или преко средстава јавног информисања.

 Дежурни продајни објекти који у време државних и других празника обављају делатност, дужни су да распоред, почетак и завршетак радног времена истакну на главном улазу објекта, најмање три дана пре државног или другог празника.

Члан 25.

 На Бадњи дан 6. јануара дежурни продајни објекти неспецијализованих трговинских формата претежно прехрамбеног асортимана морају да раде најмање од 08:00 до 17:00 сати, а на први дан Божића 7. јануара, могу бити затворени.

 У дану који претходи празнику када се не ради један или два дана дежурни продајни објекти неспецијализованих трговинских формата претежно прехрамбеног асортимана дужни су да раде најмање од 08:00 до 17:00 сати.

 Ако је недеља дан који претходи празнику када се не ради један или два дана, дежурни продајни објекти неспецијализованих трговинских формата претежно прехрамбеног асортимана дужни су да раде најмање од 08:00 до 12:00 сати.

Члан 26.

 На дан државног и другог празника када се не ради један дан, дежурни објекти из члана 24. ове одлуке дужни су да раде најмање у времену од 08:00 до 12:00 сати.

 На дан државног и другог празника када се не ради два дана, првог дана празника дежурни продајни објекти могу бити затворени, а другог дана празника дежурни продајни објекти из члана 24. ове одлуке дужни су да раде најмање од 08:00 до 12:00 сати.

 Уколико државни и други празник пада у недељу, следећег(их) нерадног(их) дана празника дежурни продајни објекти из члана 24. ове одлуке дужни су да раде најмање од 08:00 до 12:00 сати.

Члан 27.

 У дане Васкршњих празника у периоду од Великог петка закључно са другим даном Васкрса (четири нерадна дана), дежурни продајни објекти из члана 24. ове одлуке дужни су да раде по следећем распореду:

1) први дан празника (Велики петак) - најмање од 08:00 до 12:00 сати,

2) други дан празника (субота) - најмање од 08:00 до 12:00 сати,

3) трећи дан празника (Васкрс) - могу бити затворени,

4) четврти дан празника (други дан Васкрса) - најмање од 08:00 до 12:00 сати.

Члан 28.

 На дан државног празника неспецијализовани трговински формати у којима се обавља трговина на мало претежно непрехрамбеног асортимана и посебни трговински формати могу бити затворени.

 Обавештење да објекат из става 1. овог члана, неће радити мора бити видно истакнуто на главном улазу трговинског објекта, најкасније три дана пре државног празника.

Члан 29.

 Одредбе ове одлуке које се односе на трговинске објекте и трговинске услуге сходно се примењују и на остале субјекте када у објектима, поред своје претежне делатности, обављају и регистровану трговинску делатност.

Члан 30.

 Трговински објекти морају бити испражњени од потрошача и других лица, која нису запослена, односно радно ангажована лица од стране субјеката, у року од 15 минута од времена које је одредбама ове одлуке прописано као завршетак радног времена, односно које је истакнуто као радно време угоститељског објекта.

 Уколико се након истека утврђеног времена у трговинском објекту затекну лица, која нису запослена или радно ангажована у њему сходно ставу 1. овог члана, сматра се да објекат ради дуже од утврђеног радног времена.

IV РАДНО ВРЕМЕ ЗАНАТСКИХ ОБЈЕКАТА

Члан 31.

 Занатски објекти у смислу ове одлуке су:

1) објекти у којима се обављају послови који се сматрају старим и уметничким занатима односно пословима домаће радиности,

2) објекти у којима се пружају:

- обућарске, кројачке, сајџијске, сарачке, ковачке, златарске и сличне услуге;

- фризерске, козметичке, берберске, педикирске, маникирске и сличне услуге;

- сервисне услуге (поправке рачунара, предмета за личну употребу и употребу у домаћинству, сервиси за поправку, одржавање, прање и сервиси за подмазивање моторних возила, вулканизерске радње и сервиси за прање тепиха, остали сервиси, видео клубови, дечје играонице и радионице и сличне сервисне услуге).

Члан 32.

 Занатским објектима из члана 31. ове одлуке утврђује се максимално радно време сваког дана од 06:00 до 22:00 сата, стим да се не ремети кућни, комунални и јавни ред и мир и не узнемиравају грађани који станују или раде у суседству.

 Субјекти који обављају занатску делатност дужни су да у оквиру максимално прописаног радног времена из става 1. овог члана, одреде трајање и распоред радног времена и обавештење о радном времену видно истакну на главном улазу у објекат, као и да се придржавају истог.

V РАДНО ВРЕМЕ УГОСТИТЕЉСКИХ, ТРГОВИНСКИХ И ЗАНАТСКИХ ОБЈЕКАТА У ПОСЕБНИМ СИТУАЦИЈАМА

Члан 33.

 Угоститељски, трговински и занатски објекти могу бити затворени један или више дана у недељи и у дане државних односно верских празника у складу са законом и одредбама ове одлуке.

 Одлука о радном времену из става 1. овог члана доноси се најкасније осам дана пре почетка примене исте.

 Измењен распоред, почетак и завршетак радног времена, угоститељски, трговински и занатски објекти морају истаћи на главном улазу објекта најкасније три дана пре нерадног дана.

Члан 34.

 У случају проглашења ратног, ванредног стања или ванредне ситуације (пандемија, епидемија, елементарне непогоде и сл.), надлежни орган/тело Републике Србије, односно Градско веће града Краљева може одредити другачији распоред, почетак и завршетак радног времена угоститељских, трговинских и занатских објеката.

 Распоред радног времена из става 1. овог члана, почетак и завршетак радног времена угоститељски, трговински и занатски објекти морају истаћи на главном улазу објекта и да се придржавају истакнутог распореда радног времена.

 Субјекти су дужни, да се у случају увођења ратног или ванредног стања, проглашења ванредне ситуације или другог поремећаја изазваног вишом силом, придржавају радног времена прописаног од стране надлежног органа/тела Републике Србије, односно Градског већа града Краљева.

Члан 35.

 У случајевима када се очекује већи прилив посетилаца у граду Краљеву (међународни скуп, манифестације и друго), Градско веће града Краљева може да одреди другачије радно време угоститељских, трговинских и занатских објеката од радног времена утврђеног овом одлуком.

VI НАДЗОР

Члан 36.

 Надзор над спровођењем одредаба ове одлуке врши Градска управа града Краљева преко организационих јединица за инспекцијске послове и послове комуналне милиције и то:

 -Инспекцијски надзор над применом одредаба ове одлуке које се односе на истицање и придржавање радног времена угоститељских објеката врши Градска управа надлежна за инспекцијске послове преко туристичког инспектора и комуналног инспектора у складу са законом.

 - Инспекцијски надзор над применом одредаба ове одлуке које се односе на истицање и придржавање радног времена трговинских формата врши Градска управа надлежна за инспекцијске послове преко комуналног инспектора у складу са законом, а занатских објеката у складу са одредбама закона и одредаба ове одлуке.

 -Надзор над применом одредаба ове одлуке у складу са Законом о комуналној милицији врши комунална милиција. Комунални милиционар, у складу са одредбама ове одлуке.

Члан 37.

 Ради вршења инспекцијског надзора, пружаоци угоститељских, трговинских и занатских услуга дужни су да комуналном и туристичком инспектору, односно комуналном милиционару омогуће несметано вршење послова надзора, ставе на увид потребна документа, као и да без одлагања покажу или доставе потребне податке и документацију у вези са предметом надзора.

VII КАЗНЕНЕ ОДРЕДБЕ

Члан 38.

 Новчаном казном у фиксном износу од 100.000 динара казниће се за прекршај правно лице ако поступи супротно члановима: 16. став 4; 18; 19; 20; 21; 22; 23; 24; 25; 26; 27; 28. став 2; 30 и 32.

 За прекршај из става 1. овог члана казниће се и одговорно лице у правном лицу I новчаном казном у фиксном износу од 10.000 динара.

 За прекршај из става 1. овог члана казниће се предузетник новчаном казном у фиксном износу од 40.000 динара.

Члан 39.

 Новчаном казном у фиксном износу од 30.000 динара казниће се за прекршај правно лице ако поступи супротно члановима: 4. став 3; 7; 8; 9; 10; 11; 12. став 2; 13; 14 и 15 .

 За прекршај из става 1. овог члана казниће се и одговорно лице у правном лицу I новчаном казном у фиксном износу од 6.000 динара.

 За прекршај из става 1. овог члана казниће се предузетник новчаном казном у фиксном износу од 20.000 динара.

Члан 40.

 Новчаном казном у фиксном износу од 20.000 динара казниће се за прекршај правно лице ако поступи супротно члановима: 32; 33. став 2 и 3 и 34. став 2 и 3.

 За прекршај из става 1. овог члана казниће се и одговорно лице у правном лицу I новчаном казном у фиксном износу од 8.000 динара.

 За прекршај из става 1. овог члана казниће се предузетник новчаном казном у фиксном износу од 18.000 динара.

VIII ПРЕЛАЗНЕ И ЗАВРШНЕ ОДРЕДБЕ

Члан 41.

 Субјекти дужни су да ускладе радно време објеката у којима се обавља угоститељска, трговинска и занатска делатност са одредбама ове одлуке најкасније 30 дана од дана ступања на снагу исте.

Члан 42.

 Ступањем на снагу ове одлуке престаје да важи Одлука о радном времену у, трговинским, занатским објектима и угоститељскимо бјектима и на територији града Краљева ("Службени лист града Краљева", бр. 20/10 и 21/22).

Члан 43.

 Ова одлука ступа на снагу осмог дана од дана објављивања у "Службеном листу града Краљева".

Скупштина града Краљева

Број:\_\_\_\_\_\_\_\_\_

Датум:\_\_\_\_\_\_\_

 ПРЕДСЕДНИК СКУПШТИНЕ ГРАДА КРАЉЕВА